b'\n_START_ARTICLE_\nJean d\xe2\x80\x99Ormesson\n_START_PARAGRAPH_\nJean Bruno Wladimir Fran\xc3\xa7ois de Paule Le F\xc3\xa8vre d\xe2\x80\x99Ormesson (16. kes\xc3\xa4kuuta 1925 \xe2\x80\x93 5. joulukuuta 2017 Neuilly-sur-Seine) oli ranskalainen romaanikirjailija, toimittaja ja filosofi, jonka tuotanto osittain tai p\xc3\xa4\xc3\xa4s\xc3\xa4\xc3\xa4nt\xc3\xb6isesti koostui omael\xc3\xa4m\xc3\xa4kerrallisista teoksista. H\xc3\xa4nell\xc3\xa4 oli perheen nuorimpana kreivin nimi ja arvo.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nD\xe2\x80\x99Ormesson syntyi Pariisissa ja vietti osan kasvuvuosistaan Baijerissa. H\xc3\xa4nen is\xc3\xa4ns\xc3\xa4 Andr\xc3\xa9 Le F\xc3\xa8vre, d\xe2\x80\x99Ormeson markiisi oli diplomaatti ja my\xc3\xb6s Ranskan suurl\xc3\xa4hettil\xc3\xa4s, ja h\xc3\xa4n oli my\xc3\xb6s Ranskan kansarintamahallituksen L\xc3\xa9on Blumin yst\xc3\xa4v\xc3\xa4. H\xc3\xa4n oli my\xc3\xb6s poliitikko Olivier d\xe2\x80\x99Ormessonin serkku, ja pitk\xc3\xa4\xc3\xa4n Vatikaanissa Ranskan suurl\xc3\xa4hettil\xc3\xa4\xc3\xa4n\xc3\xa4 toiminut Wladimir d\xe2\x80\x99Ormesson (1888\xe2\x80\x931973) oli h\xc3\xa4nen set\xc3\xa4ns\xc3\xa4._NEWLINE_Jean d\xe2\x80\x99Ormesson opiskeli l\xc3\xa4hes koko peruskoulutuksensa kirjeitse, sill\xc3\xa4 is\xc3\xa4n ulkomailla olo ei aina mahdollistanut normaalia koulunk\xc3\xa4ynti\xc3\xa4. Toisella yritt\xc3\xa4m\xc3\xa4ll\xc3\xa4\xc3\xa4n h\xc3\xa4n suoritti ylioppilastutkinnon vuonna 1943. T\xc3\xa4m\xc3\xa4n j\xc3\xa4lkeen h\xc3\xa4n kirjoittautui Lyc\xc3\xa9e Henri IV kouluun ns. valmistavalle luokalle ja 19-vuotiaana h\xc3\xa4net hyv\xc3\xa4ksyttiin Pariisin \xc3\x89cole normale sup\xc3\xa9rieure -kouluun. H\xc3\xa4n suoritti akateemiset perustutkinnot kirjallisuudessa ja historiassa. Vastoin filosofian opettajansa Louis Althusserin mielipidett\xc3\xa4 h\xc3\xa4n yritti my\xc3\xb6s jatkotutkintoa filosofiassa, jossa onnistui vasta kolmannella kerralla._NEWLINE_H\xc3\xa4n ty\xc3\xb6skenteli Unescossa ja useissa poliittisissa teht\xc3\xa4viss\xc3\xa4 eri ministeri\xc3\xb6iss\xc3\xa4. Sen lis\xc3\xa4ksi h\xc3\xa4n oli tomittajana useissa p\xc3\xa4iv\xc3\xa4- ja viikkolehdiss\xc3\xa4.  H\xc3\xa4n johti vuosina 1974\xe2\x80\x931979 Le Figaro -lehte\xc3\xa4. H\xc3\xa4n oli my\xc3\xb6s melko aktiivinen ja kantaa ottava oikeistopoliitikko._NEWLINE_Vuonna 1962 Jean d\xe2\x80\x99Ormesson avioitui Fran\xc3\xa7oise B\xc3\xa9ghin kanssa, joka oli Ferdinand B\xc3\xa9ghin tyt\xc3\xa4r. T\xc3\xa4m\xc3\xa4n puolison is\xc3\xa4 oli tunnettu sveitsil\xc3\xa4inen liikemies, joka omisti ja johti Le Figaro -lehte\xc3\xa4 sek\xc3\xa4 Ranskan suurinta sokerituotannon konsernia. Puolisoilla oli yksi tyt\xc3\xa4r H\xc3\xa9loise d\xe2\x80\x99Ormesson, joka syntyi vuonna 1962.'